RO Jurnalul Oficial al Uniunii Europene L 41/24

DECIZIA A AUTORITĂȚII DE SUPRAVEGHERE A AELS

NR. 166/08/COL

din 12 martie 2008

privind presupusul ajutor de stat în ceea ce privește industria norvegiană de tăiere a renilor (Norvegia)

AUTORITATEA DE SUPRAVEGHERE A AELS (1),

AVÂND ÎN VEDERE Acordul privind Spațiul Economic European (2), în special articolele 8 și 61-63 și Protocoalele 3 și 26 ale acestuia,

AVÂND ÎN VEDERE Acordul dintre statele AELS privind instituirea unei Autorități de Supraveghere și a unei Curți de Justiție (3), în special articolele 5 și 24 ale acestuia,

AVÂND ÎN VEDERE articolul 1 alineatul (3) din partea I și articolul 4 alineatul (2) din partea II a Protocolului 3 din cadrul Acordului privind Autoritatea de Supraveghere și Curtea,

întrucât:

1. Faptele

La 11 octombrie 2007 (Evenimentul nr. 446496), Autoritatea a primit o plângere privind un posibil ajutor de stat acordat industriei norvegiene de tăiere a renilor. În plângere se susținea că un ajutor de stat, în valoare de aproximativ 7,2 milioane NOK (aproximativ 910 000 EUR), a fost acordat întreprinderii de tăiere a renilor Boalvvir BA de către „Reindriftens Utviklingsfond” (4) în perioada iulie 2004-noiembrie 2006. Subvențiile erau aprobate de către Ministerul Agriculturii și Alimentației. Reclamantul nu a prezentat informații care să indice faptul că întreprinderea Boalvvir BA ar fi implicată și în alte activități în afară de tăierea renilor.

Printr-o scrisoare datată 16 octombrie 2007 (Evenimentul nr. 447285), Autoritatea a confirmat primirea plângerii.

Printr-o scrisoare datată 6 decembrie 2007 (Evenimentul nr. 456147), Autoritatea l-a informat pe reclamant că Direcția pentru Concurență și Ajutoare de Stat din cadrul Autorității (5) a ajuns la concluzia preliminară că plângerea se referă la produse care nu intră sub incidența Acordului SEE și că, în consecință, Autoritatea nu are competența necesară pentru a acționa în această problemă. Reclamantului i s-a adus la cunoștință că, dacă nu prezintă informații suplimentare care să convingă CSA că măsura la care se face referire în plângere intră sub incidența Acordului SEE, în termen de două luni de la primirea scrisorii, CSA va propune Colegiului Autorității închiderea cazului fără adoptarea altor măsuri.

Reclamantul nu a răspuns la scrisoarea Autorității din 6 decembrie 2007.

2. Evaluare

Autoritatea remarcă faptul că, pentru ca prevederile privind ajutorul de stat din articolele 61-63 ale Acordului SEE să se aplice, ajutorul de stat trebuie acordat unor întreprinderi implicate în fabricarea de produse care sunt menționate în partea referitoare la produse din Acordul SEE.

Articolul 8 alineatul (3) din Acordul SEE prevede că:

„Cu excepția unei dispoziții contrare, dispozițiile prezentului acord se aplică numai: (a) produselor care se încadrează în capitolele 25-97 din Sistemul armonizat de denumire și codificare a mărfurilor, excluzând produsele enumerate în Protocolul 2; (b) produselor menționate în Protocolul 3, sub rezerva regimului specific prevăzut în Protocolul respectiv.”

Articolul 8 alineatul (3) din Acordul SEE limitează domeniul de aplicare material al Acordului SEE la produsele de mai sus, cu excepția cazurilor în care Acordul prevede dispoziții contrare. Atât timp cât nu intră sub incidența capitolelor 25-97 din Sistemul armonizat de denumire și codificare a mărfurilor (HS) sau nu sunt specificate în Protocolul 3 la Acordul SEE, renii și produsele prelucrate din aceștia nu intră în domeniul general de aplicare al acordului.

În cazul de față, presupusul destinatar al ajutorului este o întreprindere implicată în activitatea de tăiere a renilor. Produsele fabricate de către întreprinderile de tăiere a renilor intră sub incidența capitolelor 02, 05, 15, 16 și 23 din Sistemul armonizat de denumire și codificare a mărfurilor (HS), nefiind astfel menționate în partea referitoare la produse din Acordul SEE. Aceste produse nu sunt menționate nici în Protocolul 3 la Acordul SEE.

Astfel, plângerea se referă la presupusul ajutor de stat acordat unor întreprinderi implicate în fabricarea de produse care nu sunt menționate în partea referitoare la produse din Acordul SEE, conform definiției din articolul 8 alineatul (3) din Acordul SEE.

Pe baza considerațiilor de mai sus, Autoritatea a ajuns la concluzia că subiectul plângerii nu intră sub incidența Acordului SEE și că, în consecință, Autoritatea nu are competența necesară pentru a evalua un posibil ajutor de stat implicat (6).

3. Concluzie

În consecință, Autoritatea a concluzionat că, în mod evident, nu există motive pentru a continua cercetările în acest caz.

În acest context, Autoritatea a decis închiderea cazului,

ADOPTĂ PREZENTA DECIZIE:

Articolul 1

Autoritatea de Supraveghere a AELS consideră că subvențiile acordate industriei norvegiene de tăiere a renilor nu constituie ajutoare de stat în sensul articolului 61 din Acordul SEE.

Articolul 2

Prezenta decizie se adresează Regatului Norvegiei.

Articolul 3

Numai versiunea în limba engleză este autentică.

Adoptată la Bruxelles, 12 martie 2008. Pentru Autoritatea de Supraveghere a AELS Per SANDERUD Președinte Kurt JAEGER Membru al Colegiului

(1) Denumită în continuare „Autoritatea”.

(2) Denumit în continuare „Acordul SEE”.

(3) Denumit în continuare „Acordul privind Autoritatea de Supraveghere și Curtea”.

(4) „Fondul de dezvoltare pentru creșterea renilor”.

(5) Denumită în continuare „CSA”.

(6) Cf. Decizia Autorității nr. 176/05/COL din 15 iulie 2005 privind presupusul ajutor de stat acordat în sectorul pescuitului.